Kui Taanikas Suurelt ristmikult paremale keerata, ilmub peagi nähtavale  valge ja vahune Kommipõõsas. Ennevanasti oli Kommipõõsas lihtsalt hortensia, aedhortensia, mis õitseb suve teises pooles, aga teeb seda väga uhkelt, ta mattub üleni roosakasvalgetesse õitesse. Kommipõõsas sai temast tänu Emmale, kes on ju ka Taanikale nimepanija, seega piisavalt tähtis tegelane, et tema pilt siinkohal ülesse panna. Lugu oli nii, et ükskord Taanikas jalutades (ja muidugi joostes!) leidis just Emma selle põõsa alt ühe kommi. Tähelepanuväärne, et kaks nädalat hiljem leidis Emma selle põõsa  ilmeksimatult ülesse, ja imede ime - jälle oli komm teda seal okste all ootamas. Sellised kummalised lood selle hortensiaga, kes sellest alates kannabki Kommipõõsa austavat nimetust.